יו"ר ועדת הקרן לאזרחי ישראל בכנסת, מוסי רז, דרש מוועדת האיתור לבחון את מינויו של יו"ר חברה לחיפושי נפט למועצה שתקבע את מדיניות ההשקעות ● "ראוי כי נציגי הציבור יהיו חפים מאינטרסים עסקיים" ● רז הודיע כי יקיים דיון בכנסת בנושא
יו"ר הוועדה לקרן לאזרחי ישראל (קרן העושר) ח"כ מוסי רז דרש השבוע מחברי ועדת האיתור של מועצת הקרן, כי יבחנו בשנית את מינויו של ד"ר רוני הלמן לאחד מחברי המועצה. רז פנה לוועדת האיתור בעקבות חשיפת "שקוף" על בחירת שלושה נציגי ציבור למועצה, ביניהם הלמן, יו"ר דירקטוריון של חברה לחיפושי נפט וגז.  במכתב לוועדה טען שקיים "חשש כי ההחלטות שיתקבלו על ידי המועצה, ביניהן למשל השאלה האם הקרן תשקיע בדלקים פוסיליים, לא יהיו חפות משיקולים זרים". ח"כ רז אף ציין כי יכנס דיון בנושא זה בוועדת הכנסת שבראשותו, אליו יזמן את חברי ועדת האיתור לבירור בנושא זה. בקרן העושר צפויים היו להצטבר עד כה מיליארדי שקלים, המהווים את חלקו של הציבור ברווחי חברות הגז משימוש במשאב הטבע. אך חרף הרווחים האדירים, הסכום מזערי – 441 מיליון ש"ח. ברגע שיצטברו בה מיליארד שקל, הכספים יושקעו בקרנות בחו"ל כדי להגדיל את הסכום. מי שיקבעו את מדיניות ההשקעות של הקרן הן מועצת הקרן המונה שבעה חברים, וכן ועדת השקעות שתמונה על ידי המועצה. בסמכותן להחליט להימנע מהשקעות בחברות אנרגיה מזהמות – ובכך לפצות על הפגיעה בטבע במסגרת ההשקעה המאסיבית של ישראל בגז והשימוש בו. קראתי את החשיפה של יעל פינקלשטיין ב"שקוף" כי במועצת הקרן לאזרחי ישראל (קרן העושר) יכהן יושב ראש חברה לחיפושי נפט.בכוונתי להזמין את חברי הוועדה שמינו אותו לוועדת הכנסת המיוחדת לעניין הקרן, לבדוק איתם חשש לניגוד עניינים ולהודיע כי הכנסת לא תאפשר לקרן להשקיע בנפט או דלק פוסילי אחר בהמשך לפרסום ב"שקוף", ח"כ רז הבהיר כי לדעתו על הקרן לא צריכה להשקיע באנרגיות מזהמות, על רקע המאבק במשבר האקלים, וכתב בציוץ בטוויטר כי "להודיע כי הכנסת לא תאפשר לקרן להשקיע בנפט או דלק פוסילי אחר".  בנוסף ביקש רז מחברי הוועדה למנות נציגה לוועדה, לאור העובדה שעד כה נבחרו למועצת הקרן נציגים גברים בלבד. בקשת רז מגיעה על רקע חשיפת "שקוף" כי משרד האוצר אישר את מינויים של שלושה נציגי ציבור למועצת הקרן לאזרחי ישראל (קרן העושר): ד"ר רוני הלמן, ירום אריאב ובארי טאף. הלמן הוא מייסד בית ההשקעות "הלמן אלדובי", מכהן כיו"ר דירקטוריון של חברה לחיפוש גז ונפט "הזדמנות ישראלית" המחזיקה במאגר ישי בקפריסין. הוא היה ממקימי איגוד תעשיות חיפוש הגז והנפט שייצג חברות אנרגיה כמו נובל אנרגי, דלק קידוחים ותמר פטרוליום. אריאב, ששימש כמנכ"ל משרד האוצר בין השנים 2007 ו-2010, יכהן כיו"ר ועדת ההשקעות תחת המועצה. בטרם שימש כמנכ"ל עבד כבכיר בחברת כיל וניהל את פעילות "כיל דשנים" באירופה. כיום הוא מנהל את חברת הייעוץ "ירום אריאב", שמייעצת לחברות פרטיות ולרשויות ציבוריות, וכתבה בין היתר חוות דעת בתשלום לחברת הפצת הגז "SuperNG" ול"חיפה כימיקלים". טאף היה בכיר בבנק ישראל וכעת חבר בצוות בית ההשקעות "פסטרנק שהם". השלושה הם חלק ממועצה המונה שבעה חברים, בהם החשב הכללי, המשנה לנגיד בנק ישראל ונציג נוסף מטעם ראש הממשלה שעדיין לא נבחר. הם נבחרו על ידי ועדת איתור שמורכבת משופט בדימוס, מנכ"לי משרדי ראש הממשלה והאוצר, המשנה לנגיד בנק ישראל וכן נציג האקדמיה פרופ אודי ניסן.  השבוע הייתה אמורה לעלות להצבעה בקריאה שניה ושלישית הצעת החוק למיסוי רווחים ממשאבי טבע, אך הקואליציה משכה אותה ברגע האחרון בעקבות הסתייגויות שהגישה האופוזיציה. הצעת החוק מבקשת לזרז את זרימת הכסף לקרן בכך שתחייב את חברות הענק לשלם את המסים שהן חייבות, לפי רשות המסים, לקופה הציבורית.  